雜曲歌辭 從軍中行路難二首 一
作者：駱賓王
朝代：唐

paragraphs: 君不見封狐雄虺自成羣，馮深負固結妖氛。
玉璽分兵徵惡少，金壇受律動將軍。
將軍擁旄宣廟略，戰士橫行靜夷落。
長驅一息背銅梁，直指三巴逾劒閣。
閣道岧嶤上戍樓，劒門遙裔俯靈丘。
邛關九折無平路，江水雙源有急流。
征役無期返，他鄉歲華晚。
杳杳丘陵出，蒼蒼林薄遠。
途危紫蓋峰，路澀青泥坂。
去去指哀牢，行行入不毛。
絕壁千里險，連山四望高。
中外分區宇，夷夏殊風土。
交趾枕南荒，昆彌臨北戶。
川源饒毒霧，溪谷多淫雨。
行潦四時流，崩查千歲古。
漂梗飛蓬不自安，捫藤引葛度危巒。
昔時聞道從軍樂，今日方知行路難。
蒼江綠水東流駛，炎洲丹徼南中地。
南中南斗映星河，秦川秦塞阻煙波。
三春邊地風光少，五月瀘中瘴癘多。
朝驅疲斥候，夕息倦誰何。
向月彎繁弱，連星轉太阿。
重義輕生懷一顧，東伐西征凡幾度。
夜夜朝朝斑鬢新，年年歲歲戎衣故。
灞城隅，滇池水，天涯望轉積，地際行無已。
徒覺炎涼節物非，不知關山千萬里。
棄置勿重陳，重陳多苦辛。
且悅清笳楊柳曲，詎憶芳園桃李人。
絳節朱旗分白羽，丹心白刃酬明主。
但令一技君王識，誰憚三邊征戰苦。
行路難，行路難，岐路幾千端。
無復歸雲馮短翰，望日想長安。